Komisijos reglamentas (EB) Nr. 2494/97
1997 m. gruodžio 12 d.
dėl ryžiams, klasifikuojamiems pagal KN 1006 kodą, kurių kilmės šalys yra užjūrio šalys ir teritorijos, importo licencijų išdavimo taikant Reglamento (EB) Nr. 2352/97 nustatytas specialias priemones
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 liepos 25 d. Tarybos sprendimą 91/482/EEB dėl užjūrio šalių ir teritorijų asociacijos su Europos ekonomine bendrija [1] su paskutiniais pakeitimais, padarytais Komisijos sprendimu 97/803/EB [2],
atsižvelgdama į 1997 m. lapkričio 27 d. Komisijos reglamentą (EB) Nr. 2352/97, nustatantį specialias priemones ryžių, kurių kilmės šalys yra užjūrio šalys ir teritorijos [3], ypač į jo 4 straipsnio 3 dalį,
kadangi Reglamentas (EB) Nr. 2352/97 nustato specialias priemones ryžių, kurių kilmės šalys yra užjūrio šalys ir teritorijos, toliau - UŠT; kadangi šios priemonės numato atleidimą nuo importo muito pagal priežiūros sistemą; kadangi jos, visų pirma, numato dienos limitą vienam operatoriui dėl licencijų paraiškų; kadangi to reglamento 4 straipsnio 3 dalis numato, kad jeigu prašomi kiekiai viršiją visą mėnesio 13300 tonų ryžių kiekį, išreikštą išlukštentų ryžių atitikmeniu, ir jeigu įvertinus padėtį Bendrijos rinkoje tas perviršis gali ją ženkliai sutrikdyti, per 10 dienų Komisija privalo nustatyti procentinį sumažinimą, taikomą visoms perviršio dieną pateiktoms paraiškoms, atmesti paraiškas, pateiktas po perviršio dienos, ir tą mėnesį sustabdyti tolesnį paraiškų pateikimą;
kadangi 1997 m. gruodžio 2 d. prašomi kiekiai, viršijantys visą mėnesio 13300 tonų kiekį, prilygsta 7072 tonoms; kadangi Komisija išnagrinėjo šiuos kiekius pirmiausia atsižvelgdama į padėties ir tendencijų Bendrijos ryžių rinkoje įvertinimą; kadangi šis nagrinėjimas parodė, kad indikos ryžių derlius 1997-1998 prekybos metais pasiekė įprastą lygį ir, atsižvelgiant į šios rūšies ryžių kainas Bendrijos rinkoje, šie kiekiai gali ženkliai sutrikdyti rinką, visų pirma išstumdami Bendrijos indikos ryžių produktus ir sumažindami jų kainas; kadangi dėl šios priežasties reikia atitinkamai taikyti Reglamento (EB) Nr. 2352/97 4 straipsnio 3 dalį,
PRIĖMĖ ŠĮ REGLAMENTĄ:
1 straipsnis
Importo licencijos išduodamos paraiškose, pateiktose Reglamento (EB) Nr. 2352/97 nustatyta tvarka, nurodytiems ryžių ir skaldytų ryžių, klasifikuojamų pagal KN 1006 kodą, kiekiams, sumažintiems tokiu procentu:
69,8575 % paraiškų, pateiktų 1997 m. gruodžio 2 d.
2 straipsnis
Importo licencijos ryžiams ir skaldytiems ryžiams, klasifikuojamiems pagal KN 1006 kodą, pagal paraiškas, pateiktas nuo 1997 m. gruodžio 3 d., Reglamento (EB) Nr. 2352/97 nustatyta tvarka neišduodamos.
3 straipsnis
Importo licencijų ryžiams ir skaldytiems ryžiams, klasifikuojamiems pagal KN 1006 kodą, paraiškų pateikimas Reglamento (EB) Nr. 2352/97 nustatyta tvarka sustabdomas iki 1997 m. gruodžio 31 d.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gruodžio 12 d.